Μπασίρ Αμπντί

Ο Μπασίρ Αμπντί (γαλλ. Bashir Abdi, γενν. 10 Φεβρουαρίου 1989) είναι Σομαλός αθλητής, συγκεκριμένα δρομέας μεγάλων αποστάσεων, που έλαβε τη βελγική υπηκοότητα, και ως Βέλγος πολίτης κατέχει το πανευρωπαϊκό ρεκόρ στον μαραθώνιο (το αγώνισμα στο οποίο ειδικεύθηκε μετά την ηλικία των τριάντα ετών), καθώς και το εθνικό ρεκόρ Βελγίου στον ημιμαραθώνιο. Κέρδισε το χάλκινο μετάλλιο στον μαραθώνιο στους Ολυμπιακούς Αγώνες του Τόκιο το 2021, το αργυρό στους Ολυμπιακούς Αγώνες του 2024 και το χάλκινο στο Παγκόσμιο Πρωτάθλημα Στίβου 2022 στο Όρεγκον. Με αυτά ο Αμπντί έγινε ο πρώτος Βέλγος που πήρε ποτέ μετάλλιο σε μαραθώνιο Παγκόσμιου Πρωταθλήματος Στίβου, αλλά και ο πρώτος Βέλγος άνδρας αθλητής που κέρδισε μετάλλιο σε ατομικό αγώνισμα τόσο σε Ολυμπιακούς Αγώνες όσο και σε Παγκόσμιο Πρωτάθλημα Στίβου. Παλαιότερα είχε κερδίσει το αργυρό μετάλλιο στα 10.000 μέτρα στο Ευρωπαϊκό Πρωτάθλημα Στίβου 2018 στο Βερολίνο. Σε μεγάλους διεθνείς Μαραθώνιους έχει τερματίσει δεύτερος στον Μαραθώνιο του Τόκιο το 2020 και τρίτος στον Μαραθώνιο του Λονδίνου το 2022.

 Βιογραφικά στοιχεία 
Ο Μπασίρ Αμπντί γεννήθηκε στην πόλη Ελ Αφουεΐν της Σομαλιλάνδης Σε ηλικία οκτώ ετών μετεγκαταστάθηκε με την οικογένειά του στο Τζιμπουτί. Κατόπιν πέρασε ενάμισυ έτος στην Αιθιοπία, προτού καταλήξει να εγκατασταθεί στο Βέλγιο. Εκεί, σε ηλικία 16 ετών, άρχισε να προπονείται στον σύλλογο στίβου της Γάνδης, στα ίχνη του αδελφού του Ιμπραχίμ.

Ο Αμπντί είναι έγγαμος και έχει μια κόρη, την Κάντρα, και έναν γιο, τον Ιμπραχίμ. Είναι συνιδρυτής και αντιπρόεδρος του μη κερδοσκοπικού ιδρύματος «Sportaround», που διοργανώνει αθλητικές δραστηριότητες μετά τις ώρες του σχολείου για τα παιδιά της Γάνδης.

Παραπομπές

 Εξωτερικοί σύνδεσμοι 
 O Μπασίρ Αμπντί στον ιστότοπο του World Athletics

Κατηγορία:Σομαλοί αθλητές
Κατηγορία:Βέλγοι αθλητές του στίβου
Κατηγορία:Μαραθωνοδρόμοι
Κατηγορία:Δρομείς μεγάλων αποστάσεων
Κατηγορία:Βέλγοι Ολυμπιονίκες
Κατηγορία:Χάλκινοι Ολυμπιονίκες του στίβου
Κατηγορία:Αθλητές του στίβου στους Θερινούς Ολυμπιακούς Αγώνες 2016
Κατηγορία:Αθλητές του στίβου στους Θερινούς Ολυμπιακούς Αγώνες 2020
Κατηγορία:Κάτοχοι μεταλλίων του Παγκοσμίου Πρωταθλήματος Στίβου
Κατηγορία:Αθλητές του στίβου στους Θερινούς Ολυμπιακούς Αγώνες 2024
Κατηγορία:Αργυροί Ολυμπιονίκες του στίβου